Informácia o stave v obsadzovaní voľných štátnozamestnaneckých miest podľa uznesení vlády SR č. 702/2001 a 947/2002 k 10.9.2003.

1.	Ciele a úlohy 
V súlade s uznesením vlády SR č. 702/2001 a uznesením vlády SR č. 947/2002 k analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ bola pred  Úrad pre štátnu službu (ďalej len „Úrad“) v spolupráci s ústrednými orgánmi štátnej správy a ostatnými orgánmi štátnej správy  postavená úloha do 31. 8. 2003 obsadiť 1551 voľných miest, z toho 1311 štátnozamestnaneckých miest.

2.	Postup Úradu pre štátnu službu
Zaradenie problematiky obsadzovania  eurointegračných (ďalej len „EI“) voľných štátnozamestnaneckých miest (ďalej len „VŠZM“) do programu porád vedúcich služobných úradov ústredných orgánov štátnej správy a ostatných orgánov štátnej správy a permanentná koordinácia činností pri obsadzovaní EI miest za účelom:
-	identifikácie a zjednotenia počtov VŠZM podľa jednotlivých negociačných kapitol,
-	spracovania postupov pri oznámení miest na Úrad pre vyhlásenie výberových konaní a určenie termínov nahlasovania VŠZM,
-	prerokovania problematiky finančného zvýhodnenia  štátnych zamestnancov na EI miestach,
-	koordinácia zverejnenia informácií o EI miestach na webových stránkach služobných úradov spolu s opisom miesta a podľa možnosti aj finančného ohodnotenia,
-	analýza výsledkov výberových konaní, hľadanie príčin neúspešností výberových konaní a eliminácia určených rizík neúspešností výberových konaní,
-	poskytnutie informácií a prerokovanie všetkých možností obsadzovania VŠZM, ktoré nám poskytuje zákon o štátnej službe,
-	priebežná aktualizácia stavu obsadzovania EI miest.
Úrad vypracoval a vydal záväzný postup pri obsadzovaní VŠZM podľa horeuvedených uznesení v skrátenom režime (do 45 dní od oznámenia VŠZM služobným úradom)  za účelom dodržania termínu 31. 8. 2003 na obsadenie EI miest. Následne na tento postup  Úrad vydal  Nariadenie Úradu pre štátnu službu č. 16, ktorým sa určujú podrobnosti zabezpečenia realizácie výberových konaní (uznesenie vlády SR č. 512 z 18. 6. 2003).
Úrad poskytol služobným úradom databázy uchádzačov o EI miesta z hromadného výberového konania č. 1/2002.
Predseda Úradu upozornil všetky služobné úrady na záväznosť termínu 31. 8. 2003 v súvislosti s úlohou sfunkčniť administratívne kapacity útvarov zainteresovaných ministerstiev a obsadiť všetky EI miesta podľa uvedených uznesení vlády SR.

Úrad inicioval a aktívne realizoval informačné aktivity zamerané na získavanie zamestnancov do štátnej správy na EI pozície:
-	prezentácie v médiách formou tlačových konferencií na tematiku obsadzovania eurointegračných miest,
-	poskytnutie informácií a rozhovorov predstaviteľom televízií, rozhlasu, tlače,
-	poskytnutie informácie verejnosti cez časopis Úradu pre štátnu službu,
-	informačná kampaň pod názvom „Chcete realizovať svoje ambície  a využiť svoje skúsenosti?“ na webovej stránke Úradu,  atď.
Následne ako reakciu na informačné aktivity pracovníci Úradu zabezpečovali poskytovanie informácií o EI pozíciách pre záujemcov z celého Slovenska. 
Úrad zabezpečil optimálne podmienky na rýchle a pružné  vyhlásenie výberových konaní na oznámené voľné EI miesta:
-	zverejnenie v tlači do 2 - 3 dní od zaslania oznámenia, (Úrad v termíne jún až august 2003 vyhlásil výberové konania v tlači na cca 900 VŠZM),
-	delegovanie výberových konaní na služobné úrady (do 2-3 dní od obdržania požadovaných podkladov). Pracovníci Úradu boli v dennom osobnom a telefonickom kontakte s príslušnými služobnými úradmi, s ktorými riešili problematiku obsadzovania EI miest. Služobným úradom, ktorým boli delegované výberové konania prvýkrát, bolo poskytnuté kompletné metodické preškolenie z problematiky realizácie výberových konaní. 

Úrad koncom augusta ponúkol služobným úradom možnosť  rýchleho opätovného zverejnenia ďalších kôl všetkých neúspešných výberových konaní v tlači za účelom obsadenia takto vyhlásených voľných miest v režime dočasnej štátnej služby ešte v mesiaci august 2003.  

3.	Výsledky
Stav v obsadzovaní VŠZM podľa uznesení vlády SR č.702/2001 a 947/2002 k 1.9.2003 je uvedený v tabuľke č.1.
Z plánovaných 1311 VŠZM k 10.9.2003 je nahlásených služobnými úradmi ako obsadených ( prípadne dohodnutý  nástup zamestnanca k určenému dátumu)  1253 miest, čo je  95,6 % plnenie. Všetky miesta podľa horeuvedených uznesení vlády SR v režime verejnej služby sú obsadené.
Predseda Úradu listom zo dňa 3. 9. 2003 opätovne upozornil vedúcich služobných úradov na záväznosť termínov v obsadzovaní EI miest  a požiadal o obsadenie zostávajúcich miest do 10. septembra 2003 s tým, že Úrad bezodkladne zabezpečí opakované zverejnenie neúspešných výberových konaní, resp. vytvorí všetky ostatné podmienky pre úspešné obsadenie zostavajúcich miest.
Vedúci služobných úradov po osobných konzultáciách v nadväznosti na tento list prisľúbili, že urobia všetko pre to, aby doteraz neobsadené VŠZM  boli  k 1. 10. 2003 obsadené. 

Okrem horeuvedených štátnozamestnaneckých miest podľa uznesení vlády SR č.702/2001 a 947/2002 Úrad venuje osobitnú pozornosť napĺňaniu administratívnych kapacít útvarov zainteresovaných ministerstiev poverených funkciami riadiacich, platobných a sprostredkovateľských orgánov. Pri obsadzovaní týchto voľných miest  Úrad použije ten istý postup, aký bol použitý pri obsadzovaní miest podľa horeuvedených uznesení, t. j. prednostné vyhlásenie a realizáciu výberových konaní v čo najkratšom termíne, prípadne obsadenie týchto miest inými zákonom stanovenými spôsobmi po  rozčlenení týchto miest služobnými úradmi na štátnozamestnanecké miesta a miesta vo verejnej službe,  „identifikácii“  neobsadených pozícií a urýchlenom nahlásení neobsadených miest na Úrad.